Trine Skei Grande (V) ønsker seg et bredt politisk forlik om klima, der alle partier fra SV til Høyre er med.

– Nå har vi sett hvor langt SV kom i klimameldingen. Forrige gang Høyre, Kristelig Folkeparti og vi satt oss ned for å forhandle klima med regjeringen så var de vi tre partiene som klarte å presse fram en mer miljøvennlig politikk, sier Venstreleder Trine Skei Grande.

– Ikke noe galt, men ikke nok

At Fremskrittspartiet ikke vil være med på noe slikt er deres egen dumhet, mener Skei Grande. Dersom hennes ønske blir oppfylt, kan det resultere i at klimaspørsmålet er spikret for flere år framover og på den måten ikke blir et dilemma ved forhandlingene om regjeringsposisjoner om det blir borgerlig seier i valget i 2013.

I helgen er Venstre-lederen gjest i «Kristiansen & Strand» på TV2 Nyhetskanalen.

– Hvis vi nå setter oss ned og forhandler fram et bredt forlik, kan vi få med regjeringen på et riktig løp og få til en bedre klimamelding. Det handler om å omstille samfunnet til et bedre samfunn. Jeg vil gjerne forhandle med regjeringen på basis av den klimameldingen de la fram. Det står ikke noe galt i den meldingen, men det står ikke nok. Jeg tror vi kan komme mye lenger om vi setter oss ned og forhandler. Jeg ønsker en nasjonal dugnad rundt dette spørsmålet, sier Skei Grande.

LES OGSÅ: Her setter Venstre døra på gløtt for Frp

– Velgerne bestemmer

Om det blir borgerlig valgseier neste år så setter hun seg gjerne ned også med Siv Jensen og Fremskrittspartiet for å forhandle om viktige politiske spørsmål på borgerlig side. Hun mener det er viktigere å få fram hva som forener de to partiene enn å henge seg opp i hva de er uenige om.

– Vi ønsker å gjennomføre en politikk som Venstre står for. Men det er opp til velgerne å bestemme styrkeforholdet før vi setter oss til forhandlingsbordet. Vi i Venstre ønsker oss regjering sammen med Høyre og Kristelig Folkeparti. Det er vårt mål, sier hun.

LES OGSÅ: Skei Grande: – I Venstre er det et enormt ønske om å skifte regjering

Hver dag fram til valget vil Skei Grande arbeide for å styrke Venstres posisjon, slik at de kommer ut av valget best mulig rustet til å ta en debatt om regjeringsspørsmålet på borgerlig side.

Venstre-lederen nekter plent for at partiet hennes skal kjempe en kamp rundt sperregrensen. Målet er å komme inn i Stortinget med en solid partigruppe. I 7 år har hun fremsatt hundrevis av forslag til det hun mener vil bedre samfunnet vårt. Men hun er rett og slett lei av å bli nedstemt på gang i nasjonalforsamlingen. Derfor vedtok partiet på sitt landsmøte forleden at målet er en borgerlig regjering i 2013.

Se alle meningsmålingene i TV 2s partibarometer

SE «KRISTIANSEN & STRAND» PÅ TV2 NYHETSKANALEN FREDAG kl. 18 OG LØRDAG OG SØNDAG KL. 12.30 OG KL. 12.30 OG KL. 16.30